Båttyvene rømte fra politiet i «Miami vice-båt» – her ble det full stopp
Den spesielle båten, som det ifølge eieren bare finnes én av i Norge, ble stjålet i Larvik natt til torsdag. I løpet av dagen fikk politiet flere meldinger fra vitner som observerte båten, blant annet i Vestfold-skjærgården. I Sandefjord fikk politiet kontakt og de tok opp jakten med egen båt og helikopter. Med politiet i hælene raste båttyvene videre rundt Østerøya til Lahellefjorden, skriver Sandefjords Blad. – Der kjørte tyvene inn på en grunne, forteller operasjonsleder Per Arne Amundsen i Sør-Øst politidistrikt til VG. De pågrepne er to menn på 31 og 46 år fra Vestfold. De sitter nå i politiarresten i påvente av avhør. Sandefjords Blad har snakket med eieren av båten, Knut Reidar Holt, som forteller at båten er svært rask. Båttypen Wellcraft Scarab er den samme som ble benyttet av Sonny Crockett og Ricardo Tubbs i TV-serien «Miami Vice» på 80-tallet. Modellen til Holt er nyere og gul. – Det er en skummel båt, så om man ikke vet hvordan man skal kjøre den kan det fort gå gærent, sa han til lokalavisen, mens båtjakten fortsatt pågikk. Da båten kom til rette viste det seg at tyvene hadde påført den større skader.
Båttyvene forsøkte å stikke fra politiet i en stjålet speedbåt med 550 hk, men måtte gi tapt for helikopteret.